Oos-Londen-man voor werknemers doodgeskietFoto bloot ter illustrasie. (Foto: Amirali Mirhashemian/Unsplash) ŉ Jong man van Oos-Londen is Maandag voor sy werknemers doodgeskiet toe vier gewapende mans sy pa se onderneming probeer beroof het. Brig. Thembinkosi Kinana, polisiewoordvoerder, het aan Maroela Media bevestig dat ŉ 33-jarige man om 16:55 Maandag doodgeskiet is. Die voorval het by ŉ winkel langs die Hildasia-vulstasie naby die N2 in Gonubie plaasgevind. Die slagoffer se pa besit dié winkel. “Vier mans het na bewering die middag na die winkel toe gegaan – twee het buite gebly, terwyl die ander twee binnegegaan het,” sê Kinana. “Een van die mans het glo ŉ vuurwapen op die werknemers gerig en op geld aangedring.” Kort nadat die verdagtes hul wapen uitgepluk het, het ŉ gestoeiery tussen die werknemers en die mans uitgebreek. Dis toe dat die eienaar se seun glo vanuit ŉ agterkamer gekom het om te kyk wat aangaan. “Die man is deur die verdagtes geskiet en het noodlottige beserings opgedoen.” Die verdagtes het op die vlug geslaan en is sedertdien nog nie opgespoor nie. ŉ Saak van moord en poging tot sakeroof is geopen. Die ondersoek duur voort.